Sanches Venger bilan ziddiyat tufayli «Arsenal»dan ketadi

«Arsenal» hujumchisi Aleksis Sanches va jamoa bosh murabbiyi Arsen Venger o‘rtasida ziddiyat yuzaga kelgan. Shu tufayli chililik futbolchi yozda klubni tark etmoqchi.
Daily Mail nashri xabariga ko‘ra, Venger Sanchesning «Bavariya»ga (1:5) qarshi o‘yindagi harakatlaridan norozi bo‘lgan, o‘z navbatida futbolchi aybni jamoadoshlariga to‘nkagan. Shundan so‘ng, bosh murabbiy uni «Liverpul»ga (1:3) qarshi o‘yinning boshlang‘ich tarkibiga kiritmagan.
Venger uni bo‘ysunmay qo‘yganlikda ayblab, uning bu xulq-atvori jamoaga salbiy ta'sir ko‘rsatayotganini bildirgan.
Ayni paytda futbolchining kelajagi mavhumligicha qolmoqda. Avvalgi xabarlarda ushbu 28 yoshli futbolchi bilan «PSJ», «Yuventus» va «Inter» klublari qiziqqan edi. Turinliklar jamoasi rahbariyati uning transferi uchun 30 million yevro taklif etgan.